				|

		52014PC0379

			Prijedlog UREDBE EUROPSKOG PARLAMENTA I VIJEĆA o izmjeni Uredbe (EZ) br. 184/2005 o statistikama Zajednice u vezi s platnom bilancom, međunarodnom trgovinom uslugama i izravnim stranim ulaganjima u pogledu dodjele delegiranih i provedbenih ovlasti Komisiji za donošenje određenih mjera /* COM/2014/0379 final - 2014/0194 (COD) */

			   	OBRAZLOŽENJE
1.           KONTEKST PRIJEDLOGA
U Ugovoru o funkcioniranju Europske unije
(UFEU) razlikuju se ovlaštenja koja se mogu delegirati Komisiji kako bi se
donijeli nezakonodavni akti opće primjene radi dopune ili izmjene
određenih elemenata pojedinog zakonodavnog akta koji nisu ključni,
kako je utvrđeno člankom 290. stavkom 1. UFEU-a (delegirani
akti), i provedbene ovlasti koje se dodjeljuju Komisiji ako su za provedbu
pravno obvezujućih akata Unije potrebni jedinstveni uvjeti, kako je
utvrđeno člankom 291. stavkom 2. UFEU-a (provedbeni akti).
U pogledu donošenja Uredbe (EU) br. 182/2011 Europskog parlamenta i
Vijeća od 16. veljače 2011. o utvrđivanju pravila i
općih načela u vezi s mehanizmima nadzora država članica nad
izvršavanjem provedbenih ovlasti Komisije[1], Komisija se obvezala[2] pregledati zakonodavne akte koji trenutačno
sadržavaju upućivanja na regulatorni postupak s kontrolom kako bi ih
uskladila s kriterijima iz Ugovora.
Opći je cilj ukloniti sve odredbe koje se
odnose na regulatorni postupak s kontrolom iz svih zakonodavnih instrumenata do
kraja sedmog mandata Parlamenta (lipanj 2014.).
U kontekstu usklađivanja Uredbe (EZ) br. 184/2005
Europskog parlamenta i Vijeća od 12. siječnja 2005. o
statistikama Zajednice u vezi s platnom bilancom, međunarodnom trgovinom
uslugama i izravnim stranim ulaganjima[3]
s novim pravilima UFEU-a, provedbene ovlasti koje su na temelju te Uredbe
trenutačno dodijeljene Komisiji trebaju se osigurati dodjelom ovlasti
Komisiji za donošenje delegiranih i/ili provedbenih akata.
2.           REZULTATI SAVJETOVANJA SA
ZAINTERESIRANIM STRANAMA I OCJENE UTJECAJA
Savjetovanja su provedena s direktorima za
makroekonomsku statistiku, radnom skupinom za platnu bilancu i Odborom za
platnu bilancu.
Nije bilo potrebe za ocjenom utjecaja.
3.           PRAVNI ELEMENTI PRIJEDLOGA
·      Sažetak predloženog djelovanja
Ovim se prijedlogom želi izmijeniti Uredba
(EZ) br. 184/2005 kako bi je se uskladilo s novim institucionalnim
kontekstom.
Posebno se želi utvrditi ovlasti koje se
dodjeljuju Komisiji i uspostaviti odgovarajući postupak donošenja mjera na
temelju tih ovlasti.
Predlaže se da se Komisiji dodijele ovlasti za donošenje delegiranih
akata u slučajevima u kojima je zbog ekonomskih i tehničkih promjena
potrebno ažurirati zahtjeve za podacima, uključujući rokove za
dostavljanje i revizije, proširenja i ukidanja tokova podataka koji su
utvrđeni u Prilogu I. te kada je potrebno ažurirati definicije
utvrđene u Prilogu II.
Nadalje, potrebni su ujednačeni uvjeti za
provedbu Uredbe (EZ) br. 184/2005 u pogledu izvješćivanja o
kvaliteti. Stoga se predlaže da se Komisiji dodijele provedbene ovlasti, u
skladu s postupkom ispitivanja utvrđenim člankom 5. Uredbe (EU)
br. 182/2011, u svrhu donošenja zajedničkih standarda kvalitete i
usklađivanja sadržaja i periodičnosti izvješća o kvaliteti.
·      Racionalizacija Europskog statističkog sustava
Prema Uredbi (EZ) br. 223/2009 Europskog parlamenta i Vijeća
od 11. ožujka 2009. o europskoj statistici[4], Europski
statistički sustav (ESS) je partnerstvo između statističkog
tijela Unije, tj. Komisije (Eurostata), i nacionalnih statističkih ureda i
drugih nacionalnih tijela koja su u svakoj državi članici odgovorna za
razvoj, proizvodnju i diseminaciju europskih statistika.
Odbor za Europski statistički sustav (Odbor za ESS), osnovan
člankom 7. Uredbe (EZ) br. 223/2009, smatra se krovnim odborom u
okviru ESS-a. On pomaže Komisiji pri izvršavanju njezinih provedbenih ovlasti u
određenim statističkim područjima. One ne obuhvaćaju platnu
bilancu, međunarodnu trgovinu uslugama i izravna strana ulaganja.
U tim
područjima, u skladu s člankom 11. Uredbe (EZ)
br. 184/2005, Komisiji pomaže Odbor za platnu bilancu.
Komisija predlaže novu strukturu ESS-a radi
poboljšanja koordinacije i partnerstva u jasnoj piramidalnoj strukturi u okviru
ESS-a, s Odborom za ESS kao najvišim strateškim tijelom. Jedan je od aspekata
racionalizacije koncentracija komitoloških ovlasti u okviru Odbora za ESS.
Odbor za ESS podržao je taj novi pristup u veljači 2012.[5]
Stoga se predlaže i izmjena Uredbe (EZ)
br. 184/2005 na način da se upućivanja na Odbor za platnu
bilancu zamjene upućivanjem na Odbor za Europski statistički sustav.
·
Pravna osnova
Članak 338. stavak 1. Ugovora o
funkcioniranju Europske unije.
·
Izbor instrumenta
Uredba Europskog parlamenta i Vijeća.
4.           UTJECAJ NA PRORAČUN
Prijedlogom se ne utječe na proračun
EU-a.
5.           NEOBVEZNI ELEMENTI
Nema ih.
·
Europski gospodarski prostor
Predloženi akt odnosi se na pitanje povezano s
EGP-om te ga stoga treba proširiti na Europski gospodarski prostor.
2014/0194 (COD)
Prijedlog
UREDBE EUROPSKOG PARLAMENTA I VIJEĆA
o izmjeni Uredbe (EZ) br. 184/2005 o
statistikama Zajednice u vezi s platnom bilancom, međunarodnom trgovinom
uslugama i izravnim stranim ulaganjima u pogledu dodjele delegiranih i
provedbenih ovlasti Komisiji za donošenje određenih mjera
(Tekst značajan za EGP)
EUROPSKI PARLAMENT I VIJEĆE
EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 338. stavak 1.,
uzimajući u obzir prijedlog Europske
komisije,
nakon dostave nacrta zakonodavnog akta
nacionalnim parlamentima,
u skladu s redovnim zakonodavnim postupkom,
budući da:
(1)       Zbog stupanja na snagu
Ugovora o funkcioniranju Europske unije („Ugovor”), ovlasti koje se dodjeljuju
Komisiji trebaju se uskladiti s člancima 290. i 291. Ugovora.
(2)       U pogledu donošenja Uredbe (EU) br. 182/2011[6] Komisija se obvezala[7] pregledati zakonodavne
akte koji trenutačno sadržavaju upućivanja na regulatorni postupak s
kontrolom kako bi ih uskladila s kriterijima iz Ugovora.
(3)       Komisija treba biti ovlaštena
za donošenje delegiranih akata u skladu s člankom 290. UFEU-a kako bi
u pojedinim zakonodavnim aktima dopunila ili izmijenila određene elemente
koji nisu ključni, osobito kako bi se uzelo u obzir gospodarski, društveni
i tehnički razvoj. Komisija bi trebala osigurati da se tim delegiranim
aktima državama članicama ili davateljima podataka ne nameće znatno
dodatno administrativno opterećenje.
(4)       Uredba (EZ) br. 184/2005[8] o platnoj bilanci,
međunarodnoj trgovini uslugama i izravnim stranim ulaganjima sadrži
upućivanja na regulatorni postupak s kontrolom te je stoga treba
pregledati s obzirom na kriterije utvrđene u Ugovoru.
(5)       U kontekstu usklađivanja
Uredbe (EZ) br. 184/2005
s novim pravilima Ugovora, provedbene ovlasti koje se trenutačno
dodjeljuju Komisiji trebaju se osigurati dodjelom ovlasti Komisiji za donošenje
delegiranih i provedbenih akata.
(6)       Ovlasti za donošenje akata u
skladu s člankom 290. Ugovora trebaju se delegirati Komisiji u
slučajevima u kojima je zbog ekonomskih i tehničkih promjena potrebno
ažurirati zahtjeve za podacima, uključujući rokove za dostavljanje i
revizije, proširenja i ukidanja tokova podataka koji su utvrđeni u
Prilogu I. te ako je potrebno ažurirati definicije utvrđene u
Prilogu II.
(7)       Posebno je važno da Komisija
tijekom svojeg pripremnog rada provede odgovarajuća savjetovanja,
uključujući i ona na razini stručnjaka. Komisija bi tijekom
pripreme i sastavljanja delegiranih akata trebala osigurati da se relevantni
dokumenti istodobno, pravovremeno i na odgovarajući način dostave
Europskom parlamentu i Vijeću.
(8)       Kako bi se osigurali
ujednačeni uvjeti za provedbu Uredbe (EZ) br. 184/2005, Komisiji
treba dodijeliti provedbene ovlasti u svrhu donošenja zajedničkih
standarda kvalitete i usklađivanja sadržaja i periodičnosti
izvješća o kvaliteti. Te bi ovlasti trebalo izvršavati u skladu s Uredbom
(EU) br. 182/2011.
(9)       Odbor za platnu bilancu iz članka 11. Uredbe (EZ)
br. 184/2005 savjetuje Komisiju i pomaže joj pri izvršavanju njezinih provedbenih
ovlasti.
(10)     U okviru strategije izrade
nove strukture Europskog statističkog sustava (ESS), kojom se želi
poboljšati koordinacija i partnerstvo u jasnoj piramidalnoj strukturi u okviru
ESS-a, Odbor za Europski statistički sustav (Odbor za ESS), osnovan
Uredbom (EZ) br. 223/2009[9],
trebao bi imati savjetodavnu ulogu i pomagati Komisiji u izvršavanju njezinih
provedbenih ovlasti.
(11)     U tu svrhu treba izmijeniti
Uredbu (EZ) br. 184/2005 na način da se upućivanja na Odbor za
platnu bilancu zamjene upućivanjem na Odbor za Europski statistički
sustav.
(12)     Postojeća operativna
suradnja između nacionalnih središnjih banaka (NSB-ova) i nacionalnih
statističkih ureda te između Eurostata i Europske središnje banke
predstavlja prednost koju bi trebalo zadržati i dodatno je razviti u svrhu
poboljšanja sveukupnog usklađenja i kvalitete statistike platne bilance,
financijske statistike, statistike javnih financija, makroekonomske statistike
i nacionalnih računa. Nacionalne središnje banke bi sudjelovanjem u odgovarajućoj
stručnoj skupini Komisije nadležnoj za platnu bilancu, međunarodnu
trgovinu uslugama i izravna strana ulaganja bile i dalje usko uključene u
postupak pripreme svih odluka koje se odnose na platnu bilancu,
međunarodnu trgovinu uslugama i izravna strana ulaganja. Strateška
suradnja između članova ESS-a i članova ESSB-a (Europskog
sustava središnjih banaka) usuglasuje se u okviru Europskog statističkog
foruma koji je osnovan Memorandumom o razumijevanju o suradnji između
članova Europskog statističkog sustava i članova Europskog
sustava središnjih banaka[10]
potpisanom 24. travnja 2013.
(13)     Kako bi se osigurala pravna
sigurnost, ovom se Uredbom ne bi smjelo utjecati na postupke donošenja mjera
koji su pokrenuti, ali nisu dovršeni do stupanja na snagu ove Uredbe.
(14)     Uredbu (EZ) br. 184/2005
treba stoga na odgovarajući način izmijeniti,
DONIJELI SU OVU UREDBU:
Članak 1.
Uredba (EZ) br. 184/2005 mijenja se kako slijedi:
(1)          U članku 2. dodaje se
sljedeći stavak:
„3. Komisija je ovlaštena donijeti delegirane akte u skladu s
člankom 10. u slučajevima u kojima je zbog ekonomskih i
tehničkih promjena potrebno ažurirati zahtjeve za podacima,
uključujući rokove za dostavljanje i revizije, proširenja i ukidanja
tokova podataka koji su utvrđeni u Prilogu I. te kada je potrebno
ažurirati definicije utvrđene u Prilogu II.”
(2)          U članku 4. stavak 3.
zamjenjuje se sljedećim:
„3. Komisija provedbenim aktima donosi zajedničke standarde kvalitete te utvrđuje sadržaj i
periodičnost izvješća o kvaliteti, uzimajući u obzir implikacije
u vezi s troškovima prikupljanja i pripreme podataka te važne promjene u vezi s
prikupljanjem podataka.
Ti
provedbeni akti donose se u skladu s postupkom ispitivanja iz
članka 11. stavka 2.
Komisija će uz pomoć Odbora za europski statistički sustav
iz članka 11. stavka 1. na temelju izvješća o kvaliteti
ocijeniti kvalitetu dostavljenih podataka.
Ta ocjena Komisije šalje se na uvid Europskom parlamentu.”
(3)          Članak 10. zamjenjuje se
sljedećim:
„Članak 10.
Izvršavanje delegiranih ovlasti
1.         Komisiju se ovlašćuje za
donošenje delegiranih akata pod uvjetima utvrđenima u ovom članku.
2.         Pri izvršavanju delegiranih ovlasti
iz članka 2., stavka 3. Komisija treba osigurati da se
delegiranim aktima ne nameće znatno dodatno administrativno
opterećenje državama članicama i davateljima podataka.
3.         Ovlast za donošenje delegiranih
akata iz članka 2., stavka 3. dodjeljuje se Komisiji na
neograničeno vremensko razdoblje [Ured za publikacije: molimo unesite
točan datum stupanja na snagu Uredbe o izmjeni].
4.         Europski parlament ili Vijeće
u svakom trenutku mogu opozvati delegirane ovlasti iz članka 2.
stavka 3.
Odlukom o opozivu prestaju delegirane ovlasti
koje su navedene u toj odluci. Odluka o opozivu proizvodi učinke dan nakon
dana objave odluke u Službenom listu Europske unije ili na kasniji datum
utvrđen u spomenutoj odluci. Njome se ne utječe na valjanost
delegiranih akata koji su već na snazi.
5.         Čim donese delegirani akt,
Komisija o tome istodobno obavješćuje Europski parlament i Vijeće.
6.         Delegirani akt donesen na temelju
članka 2. stavka 3. stupa na snagu samo ako Europski parlament
ili Vijeće u roku od dva mjeseca od obavješćivanja Europskog
parlamenta i Vijeća o tom aktu na njega ne ulože nikakav prigovor ili ako su prije isteka tog roka i Europski parlament i
Vijeće obavijestili Komisiju da neće uložiti prigovore. To se
razdoblje produljuje za dva mjeseca na inicijativu Europskog parlamenta ili
Vijeća.”
(4) Članak 11. zamjenjuje se
sljedećim:
„Članak 11.
Odbor
1.         Komisiji pomaže Odbor za Europski statistički sustav
osnovan Uredbom (EZ) br. 223/2009 Europskog parlamenta i Vijeća od
11. ožujka 2009. o europskoj statistici (*). Taj odbor je odbor
u smislu Uredbe (EU) br. 182/2011 Europskog parlamenta i Vijeća od 16. veljače 2011.
o utvrđivanju pravila i općih načela u vezi s mehanizmima
nadzora država članica nad izvršavanjem provedbenih ovlasti
Komisije (**).
2.         Kod upućivanja na ovaj stavak
primjenjuje se članak 5. Uredbe (EU) br. 182/2011.”
_______________________
(*) SL L 87, 31.3.2009., str. 164.
(**) SL L 55, 28.2.2011., str. 13.
Članak 2.
Ovom Uredbom ne utječe se na postupke
donošenja mjera predviđene Uredbom (EZ) br. 184/2005 koji su
pokrenuti, ali nisu dovršeni do stupanja na snagu ove Uredbe.
Članak 3.
Ova Uredba stupa na snagu dvadesetog dana od
dana objave u Službenom listu Europske unije.
Ova je Uredba u cijelosti
obvezujuća i izravno se primjenjuje u svim državama članicama.
Sastavljeno u Bruxellesu
Za Europski parlament                                  Za
Vijeće
Predsjednik
[1]               SL L 55, 28.2.2011.,
str. 13.
[2]               SL L 55, 28.2.2011., str. 19.
[3]               SL L 35, 8.2.2005., str. 23.
[4]               SL L 87, 31.3.2009., str. 164.
[5]               12. sastanak Odbora za ESS, održan
12. veljače 2012.
[6]               Uredba
(EU) br. 182/2011 Europskog parlamenta i Vijeća od
16. veljače 2011. o utvrđivanju pravila i općih
načela u vezi s mehanizmima nadzora država članica nad izvršavanjem
provedbenih ovlasti Komisije (SL L 55, 28.2.2011., str. 13.).
[7]               SL L 55, 28.2.2011., str. 19.
[8]               Uredba (EZ) br. 184/2005 Europskog parlamenta i
Vijeća od 12. siječnja 2005. o statistikama Zajednice u vezi
s platnom bilancom, međunarodnom trgovinom uslugama i izravnim stranim
ulaganjima (SL L 35, 8.2.2005., str. 23.).
[9]               Uredba (EZ) br. 223/2009 Europskog parlamenta i
Vijeća od 11. ožujka 2009. o europskoj statistici
(SL L 87, 31.3.2009., str. 164.).
[10]             http://epp.eurostat.ec.europa.eu/cache/ITY_PUBLIC/MOU_ESS_ESCB/EN/MOU_ESS_ESCB-EN.PDF


				|

		52015PC0015

			Prijedlog UREDBE VIJEĆA o izmjeni Uredbe (EU, Euratom) br. 1311/2013 kojom se uspostavlja višegodišnji financijski okvir za razdoblje 2014. - 2020. /* COM/2015/015 final - 2015/0010 (APP) */

			   	OBRAZLOŽENJE
1.           KONTEKST PRIJEDLOGA
Člankom 19. Uredbe Vijeća
br. 1311/2013 od 2. prosinca kojom se uspostavlja višegodišnji financijski
okvir za razdoblje 2014. – 2020.[1]
(Uredba o VFO-u) predviđa se revizija višegodišnjeg financijskog okvira
(VFO) u slučaju kasnog donošenja pravila ili programa u okviru
zajedničkog upravljanja:
1. U slučaju donošenja novih pravila
ili programa nakon 1. siječnja 2014. u okviru zajedničkog upravljanja
za strukturne fondove, Kohezijski fond, Europski poljoprivredni fond za ruralni
razvoj, Europski fond za pomorstvo i ribarstvo, Fond za azil i migracije i Fond
za unutarnju sigurnost, VFO se revidira kako bi se dodijeljena sredstva
neiskorištena u 2014., a koja su veća od odgovarajućih gornjih
granica rashoda, prenijela na sljedeće godine.
2. Revizija u vezi s prijenosom
neiskorištenih dodijeljenih sredstava za 2014. usvaja se prije 1. svibnja 2015.
Zbog kasnog postizanja dogovora o VFO-u za
2014. – 2020. razni zakonodavni akti kojima se utvrđuju odredbe
za provedbu fondova doneseni su za Europski fond za regionalni razvoj (EFRR),
Europski socijalni fond (ESF), Kohezijski fond (KF) i Europski poljoprivredni
fond za ruralni razvoj (EPFRR) u prosincu 2013., a za Europski fond za
pomorstvo i ribarstvo (EFPR), Fond za azil, migracije i integraciju (FAMI) i
Fond za unutarnju sigurnost (FUS) tek u svibnju 2014. Naknadno je tijekom 2014.
donesen niz provedbenih i delegiranih akata za svaki fond.
Komisijina strategija pokretanja neslužbenog
dijaloga o programskim dokumentima za Europske strukturne i investicijske
fondove (ESI fondovi, tj. EFRR, ESF, KF, EPFRR i EFPR) iz 2012. ostvarila je
važne rezultate. Donošenje sporazuma o partnerstvu s državama članicama
trajalo je oko četiri mjeseci kraće nego u prethodnom programskom
razdoblju.
Ipak, zbog kasnog
postizanja dogovora u pogledu zakonodavnih akata, znatan dio programa nije se
mogao donijeti u 2014. niti su bili dovoljno napredni da bi ostvarili korist od
postupka prijenosa odobrenih sredstava iz članka 13. Financijske uredbe[2]: Programi koji su
„spremni za donošenje” krajem 2014., ali se ne mogu donijeti zbog nedostatka
vremena mogu ostvariti korist od postupka „prijenosa” iz članka 13. stavka
2. točke (a) Financijske uredbe u pogledu obveza za 2014. „Spreman za
donošenje” u tom kontekstu znači da su pripremne faze dovršene i da
nikakve daljnje mjere nisu potrebne prije pokretanja postupka donošenja odluke
Komisije o donošenju programa. U tim slučajevima postupak prijenosa
omogućuje da se obveze za 2014. prenesu u 2015., uz uvjet da se za iznose
iz 2014. obveze preuzmu do 31. ožujka 2015.
Sredstva koja nisu iskorištena u 2014. niti su
prenesena potrebno je prenijeti u sljedeće godine revizijom VFO-a u skladu
s člankom 19. Uredbe o VFO-u.
Revizija gornjih granica VFO-a morat će u
pogledu odobrenih sredstava za preuzimanje obveza u 2015. biti popraćena
izmjenom proračuna. I revizija i izmjena proračuna bit će
preduvjet za donošenje programa kojima se pokreće preuzimanje
proračunskih obveza i plaćanje početnog pretfinanciranja.
2.           PRAVNI ELEMENTI PRIJEDLOGA
2.1.        Područje primjene
revizije
Revizija iz članka 19. Uredbe o VFO-u
primjenjuje se na donošenje novih pravila ili programa nakon 1.
siječnja 2014. u okviru zajedničkog upravljanja za ESI fondove, FAMI
i FUS. Stoga se primjenjuje na programe donesene nakon 1. siječnja 2014.
čak i ako se dotad donese odgovarajući zakonodavni akt. Nadalje,
„pravilima” su obuhvaćeni osnovni zakonodavni akti kojima se utvrđuju
odredbe za provedbu predmetnih fondova, ali i provedbeni i delegirani akti, ako
su preduvjet za pripremu ili dovršenje programa.
Ta se odredba stoga primjenjuje i na fondove
koji se sastoje od posebnih sredstava za Inicijativu za zapošljavanje mladih
jer je pravna osnova ista kao za programe.
Primjenjuje se i na Fond za europsku pomoć
najugroženijima (FEAD) jer obveze u okviru tog fonda potječu od
strukturnih fondova te se izvršavaju u okviru zajedničkog upravljanja.
Na kraju, člankom 19. obuhvaćeni su
doprinosi iz EFRR-a za prekogranične programe i programe morskih bazena
uspostavljene u okviru Europskog instrumenta za susjedstvo i Instrumenta
pretpristupne pomoći jer su ti iznosi dio nacionalnih sredstava
definiranih u članku 91. stavku 2. Uredbe o zajedničkim odredbama ESI
fondova[3].

S druge strane, ta se odredba ne primjenjuje na
iznose prenesene u Instrument za povezivanje Europe iz Kohezijskog fonda,
tehničku pomoć na inicijativu Komisije ili inovativne mjere jer nisu
dio programa i Komisija njima upravlja u okviru izravnog upravljanja. Ne
primjenjuje se ni na doprinose iz naslova 4 VFO-a, čak i ako se prenose u
EFRR za cilj teritorijalne suradnje.
Člankom 19. ne određuju se nikakva
ograničenja u pogledu profila prijenosa dodijeljenih sredstava u
sljedeće godine.
3.           PRIJENOS DODIJELJENIH
SREDSTAVA
Odobrena sredstva za preuzimanje obveza za
programe u okviru zajedničkog upravljanja u smislu članka 19. Uredbe
o VFO-u prestala su važiti u 2014. u iznosu od 21 043 639 478
EUR u sadašnjim cijenama. To odgovara tranšama programa iz 2014. za koje se u
2014. nisu mogle preuzeti obveze i koje se nisu mogle prenijeti u 2015.
U tablici u nastavku prikazana je raščlamba
obveza iz 2014. prema fondovima, pri čemu se razlikuje obveze donesene u
2014., prenesene obveze te obveze koje je potrebno prenijeti u skladu s
člankom 19. Uredbe o VFO-u:
Komisija predlaže prijenos u 2015. većine
dodijeljenih sredstava koja nisu iskorištena u 2014. kako bi se održao ritam
ulaganja u rast i zapošljavanje, minimalizirale razlike u postupanju za
programe donesene u 2014. i osiguralo jednako postupanje za programe čija
je tranša obveza iz 2014. prenesena u skladu s člankom 13. Financijske
uredbe[4].
Stoga će sva dodijeljena sredstva koja nisu iskorištena u 2014. biti
prenesena u 2015., osim u sljedećim slučajevima:
Predlaže se da se neiskorištena dodijeljena
sredstva EPFRR-a u jednakim dijelovima prenesu u 2015. i 2016., što se posebno
obrazlaže kumulativnim učinkom sljedećih okolnosti:
–
Regulatorni okvir kojim se osiguravaju ključni
elementi koji su državama članicama potrebni za pripremu njihovih programa
ruralnog razvoja dovršen je tek u drugoj polovini 2014. Osim toga, zadnja
uredba o izmjeni temeljnog akta nakon odluke država članica da prenesu
iznose između izravne pomoći i ruralnog razvoja, što je utjecalo na
programiranje, stupila je na snagu tek krajem prosinca 2014.
–
Zbog prijelaznih pravila iz Uredbe (EU)
br. 1310/2013 znatan dio iznosa potrošenih u okviru novih programa
ruralnog razvoja i dalje se plaćaju u okviru proračunske linije za
stare programe u prijelazu između dva razdoblja. Stoga bi
udvostručenje raspoloživih obveza u proračunskoj liniji za nove
programe ruralnog razvoja imalo za posljedicu dodatna neiskorištena sredstva u
2015. jer se ukupnim godišnjim plaćanjima ne bi iscrpile sve raspoložive
obveze u proračunskoj liniji za nove programe ruralnog razvoja.
–
Za razliku od drugih ESI fondova, programi koji se
financiraju iz EPFRR-a neće ostvariti korist od godišnjeg
pretfinanciranja, što će rezultirati većim iznosom privremenih
plaćanja koja će se zahtijevati u okviru rokova opoziva.
Za doprinose iz EFRR-a za prekogranične
programe i programe morskih bazena uspostavljene u okviru Europskog instrumenta
za susjedstvo (programi ENI-CBC) i Instrumenta pretpristupne pomoći
(programi IPA-CBC) predlaže se prijenos u 2017. svih sredstava dodijeljenih
EFRR-u za 2014. Uspostava tih programa složenija je i duže traje zbog njihove
specifičnosti – oni uključuju države članice i države
kandidatkinje ili susjedne zemlje.
Za programe koji se financiraju iz FAMI-ja ili
FUS-a dodijeljena sredstva neiskorištena u 2014. prenijet će se u
razdoblje 2015. – 2017. uz postupno smanjenje. Temeljni akti za te fondove
doneseni su tek u svibnju 2014., a još se čeka na donošenje niza povezanih
i delegiranih akata. Na te se fondove primjenjuju stroža pravila opoziva nego
na ESI fondove, tj. n+2 od druge godine provedbe, umjesto n+3. Na kraju, države
članice nemaju puno iskustva u upravljanju tim fondovima u okviru
zajedničkog upravljanja. Predloženim prijenosom dodijeljenih sredstava iz
2014. tijekom razdoblja od tri godine uzimaju se obzir ta posebna obilježja.
Stoga se predlaže da se dodijeljena sredstva
koja nisu iskorištena u 2014. prenesu u sljedeće godine kako je prikazano
u tablici u nastavku.
4.           POSLJEDICE NA PLAĆANJA
U pogledu posljedica na plaćanja u 2015.,
one će biti obuhvaćene izglasanim proračunom za 2015. Prvo
početno pretfinanciranje koje nije izvršeno u 2014. morat će biti
platiti u 2015. zajedno s drugim pretfinanciranjem. Međutim,
odgovarajuća odobrena sredstva koja nisu iskorištena u 2014. s pomoću
prijenosa su upotrijebljena za smanjenje zaostalih nepodmirenih računa iz
prethodnog razdoblja 2007. – 2013., a u slučaju potrebe
moguće je u 2015. izvršiti obrnuti postupak za potrebe pretfinanciranja.
Srednjoročne i dugoročne posljedice
prijenosa na privremena plaćanja teže je predvidjeti.
Zakonodavni akti kojima se utvrđuju odredbe
za provedbu fondova sadržavaju odredbe o automatskom opozivu odobrenih
sredstava koja nisu iskorištena u predviđenom roku, odnosno n+3 godina za
ESI fondove i n+2 godina za FAMI i FUS.
Godina „n” odgovara godini proračunske
obveze. Budući da se i u slučaju prijenosa i u slučaju
reprogramiranja odobrenih sredstava za preuzimanje obveza iz 2014. u 2015.
proračunske obveze preuzimaju u 2015., razdoblje n+3 započinje od
2015., a rok se na odgovarajući način pomiče s kraja 2017. na
kraj 2018. U slučaju n+2 primjenjuje se isto: razdoblje započinje od
2015., a rok se na odgovarajući način pomiče za jednu godinu.
To bi načelno moglo dovesti do pomicanja
plaćanja s jedne godine na drugu, a da se pritom ne smanje ukupne potrebe
u razdoblju 2014. – 2020. S druge strane, stvarni ritam provedbe neće
biti unaprijed određen prijenosom. U okviru svih programa neovisno o
datumu njihova donošenja, rashodi su prihvatljivi od 1. siječnja 2014. (te
od 1. rujna 2013. za Inicijativu za zapošljavanje mladih i 1. prosinca 2013. za
Fond za europsku pomoć najugroženijima). To znači da provedba može
započeti prije službenog donošenja tih programa i smanjiti učinak
kašnjenja u podnošenju zahtjeva za privremeno plaćanje.
Očekuje se da će činjenica da
države članice imaju n+3 godina da potroše sredstva (n+2 za FAMI i FUS),
uzimajući u obzir početno i godišnje pretfinanciranje, i
raspoloživost ukupne razlike za plaćanja (članak 5. Uredbe o VFO-u)
dodatno ublažiti učinak prijenosa obveza iz 2014. na godišnje gornje
granice plaćanja.
Zbog toga Komisija ne predlaže reviziju gornjih
granica plaćanja. Ona će redovito preispitivati stanje u kontekstu
provedbe i prema potrebi davati prijedloge u skladu s primjenjivim odredbama
Uredbe o VFO-u.
5.           REVIDIRANI FINANCIJSKI OKVIR
U SADAŠNJIM CIJENAMA
Predloženi prijenos
odobrenih sredstava u tablici VFO u nastavku izražen je u sadašnjim cijenama i
uključuje tehničku prilagodbu obavljenu za 2015.[5]
U uredbi Vijeća o izmjeni Uredbe o VFO-u
mora se upućivati na osnovnu tablicu iz Priloga Uredbi koja je izražena u
stalnim cijenama iz 2011. Stoga je iznose u sadašnjim cijenama potrebno
preračunati u cijene iz 2011.
2015/0010 (APP)
Prijedlog
UREDBE VIJEĆA
o izmjeni Uredbe (EU, Euratom) br. 1311/2013
kojom se uspostavlja višegodišnji financijski okvir za razdoblje 2014. - 2020.
VIJEĆE EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 312.,
uzimajući u obzir Ugovor o osnivanju
Europske zajednice za atomsku energiju, a posebno njegov članak 106.a,
uzimajući u obzir prijedlog Europske
komisije,
uzimajući u obzir suglasnost Europskog
parlamenta,
nakon prosljeđivanja nacrta zakonodavnog
akta nacionalnim parlamentima,
u skladu s posebnim zakonodavnim postupkom,
budući da:
(1)       Člankom 19. Uredbe
Vijeća br. 1311/2013[6]
predviđeno je da se u slučaju donošenja novih pravila ili programa
nakon 1. siječnja 2014. u okviru zajedničkog upravljanja za
strukturne fondove, Kohezijski fond, Europski poljoprivredni fond za ruralni
razvoj, Europski fond za pomorstvo i ribarstvo, Fond za azil, migracije i
integraciju i Fond za unutarnju sigurnost višegodišnji financijski okvir
revidira kako bi se dodijeljena sredstva neiskorištena u 2014., a koja su
veća od odgovarajućih gornjih granica rashoda, prenijela na
sljedeće godine. Revizija u vezi s prijenosom neiskorištenih dodijeljenih
sredstava za 2014. donosi se prije 1. svibnja 2015.
(2)       Kao posljedica tog kasnog
donošenja, za sredstva u iznosu od 11 216 187 326 EUR u
sadašnjim cijenama dodijeljena strukturnim fondovima i Kohezijskom fondu,
9 446 050 652 EUR u sadašnjim cijenama dodijeljena Europskom
poljoprivrednom fondu za ruralni razvoj i Europskom fondu za pomorstvo i
ribarstvo te 442 319 096 EUR dodijeljena Fondu za azil, migracije i
integraciju i Fondu za unutarnju sigurnost nisu se mogle preuzeti obveze u
2014., niti se te iznose moglo prenijeti u 2015.
(3)       Prilog Uredbi (EU, Euratom)
br. 1311/2013 trebalo bi stoga revidirati prijenosom odobrenih sredstava
za preuzimanje obveza koja nisu iskorištena u 2014. u sljedeće godine za
podnaslov 1.b, naslov 2 i naslov 3. U tu bi svrhu iznose izražene u sadašnjim
cijenama trebalo preračunati u cijene iz 2011.
(4)       Uredbu (EU, Euratom)
br. 1311/2013 trebalo bi stoga na odgovarajući način izmijeniti,
DONIJELA JE OVU UREDBU:
Članak 1.
Prilog Uredbi (EU, Euratom) br. 1311/2013
zamjenjuje se tekstom iz Priloga ovoj Uredbi.
Članak 2.
Ova Uredba stupa na snagu trećeg dana od
dana objave u Službenom listu Europske unije.
Ova je Uredba u cijelosti
obvezujuća i izravno se primjenjuje u svim državama članicama.
Sastavljeno u Bruxellesu
                                                                       Za
Vijeće
                                                                       Predsjednik
[1]              SL L 347, 20.12.2013., str. 884.
[2]              Uredba (EU, Euratom) br. 966/2012 Europskog
parlamenta i Vijeća od 25. listopada 2012. o financijskim pravilima koja
se primjenjuju na opći proračun Unije i o stavljanju izvan snage
Uredbe Vijeća (EZ, Euratom) br. 1605/2002 (SL L 298,
26.10.2012., str. 1.).
[3]              Uredba (EU) br. 1303/2013 Europskog parlamenta i
Vijeća od 17. prosinca 2013. o utvrđivanju zajedničkih odredbi o
Europskom fondu za regionalni razvoj, Europskom socijalnom fondu, Kohezijskom
fondu, Europskom poljoprivrednom fondu za ruralni razvoj i Europskom fondu za
pomorstvo i ribarstvo i o utvrđivanju općih odredbi o Europskom fondu
za regionalni razvoj, Europskom socijalnom fondu, Kohezijskom fondu i Europskom
fondu za pomorstvo i ribarstvo te o stavljanju izvan snage Uredbe Vijeća
(EZ) br. 1083/2006 (SL L 347, 20.12.2013., str. 320.).
[4]               U slučaju prijenosa i reprogramiranja odobrenih
sredstava za plaćanje iz 2014. u 2015. proračunska obveza preuzima se
u 2015. Rok n+3 za ESI fondove stoga se pomiče s kraja 2017. na kraj 2018.
Rok n+2 za FAMI i FUS stoga se pomiče s kraja 2016. na kraj 2017.
[5]               Komunikacija Komisije Vijeću i Europskom
parlamentu: Tehnička prilagodba financijskog okvira za 2015. u skladu s
kretanjima BND-a (članak 6. Uredbe Vijeća br. 1311/2013 kojom se
uspostavlja višegodišnji financijski okvir za razdoblje 2014. - 2020.), COM(2014)
307 završna verzija od 28.5.2014.
[6]               Uredba Vijeća (EU, Euratom) br. 1311/2013 od 2.
prosinca 2013. kojom se uspostavlja višegodišnji financijski okvir za razdoblje
2014. – 2020. (SL L 347, 20.12.2013., str. 884.).
PRILOG
VIŠEGODIŠNJI FINANCIJSKI OKVIR (EU-28)